Sonja Lindfors kääntää vuorollaan kaksi lämpökompostoria kolme kertaa viikossa – kompostointi säästää rahaa 500 euroa vuodessa, kun jäteauton käynnit ja multaostot jäivät pois.

Kompostin kääntäminen kysyy ketteryyttä ja vähän käsivoimia, Sonja Lindfors kertoo. Kaikki kompostoinnin alun perin aloittaneet eivät enää osallistu kääntämiseen.­

Kiira Rintanen, 1, napsii herneitä palosta ja mussuttaa niitä posket pulleina ruokapöydän ääressä Helsingin Lassilassa.

Äiti Sonja Lindfors kuorii vieressä porkkanoita. Kuoria kertyy iso kasa. Äiti nappaa ne ja tyttären tyhjentämät herneenpalot ja heittää ne biojäteastiaan.

”Me ei käytetä biopusseja”, kertoo Lindfors.